वरिष्ठ संवाददाता
रांची : विश्व विख्यात आध्यात्मिक गुरु तथा आर्ट ऑफ लिविंग के संस्थापक श्री श्री रविशंकर का झारखंड दौरा एक मार्च से आरंभ हो रहा है। वे तीन दिनों तक झारखंड में रहेंगे। इसके तहत वे एक मार्च को देवघर, दो को धनबाद और तीन मार्च को रांची में ज्ञान, ध्यान एवं गान संध्या कार्यक्रम में शिरकत करेंगे। यह जानकारी रविवार को एक संवाददाता सम्मेलन में विमल किशोर सिन्हा सर्वोच्च संस्था के चेयरमैन सेवानिवृत आईजी, ऋषि आजातशत्रु स्टेट टीचर को-ऑर्डिनेटर तथा मीडिया प्रभारी उज्जवल भाष्कर ने संयुक्त रूप से दी। उन्होंने बताया कि 2009 में वे पहली बार रांची आये थे। झारखंड में आर्ट ऑफ लिविंग का सेवा कार्य लगभग दो दशकों से चल रहा है। आनंद अनुभूति शिविर में 50,000 से भी अधिक लोगों ने सुदर्शन क्रिया सीखी है, जिसमें हजारों की संख्या में लोगों ने आंतरिक परिवर्तन महसूस किया। 2004 में गुरुदेव के झारखंड आगमन पर राज्य सरकार के साथ कारा बंदियों के लिए एमओयू हस्तारिक्ष हुए थे। इसके तहत आज तक झारखंड के 26 जेलों में लगभग 21,000 से भी अधिक बंदियों ने प्रियजन स्मार्ट शिविर में भाग लेकर अवसादों से काफी हद तक सुकून पाया है। बंदियों के मुख्य धारा में शामिल होने के लिए आर्ट ऑफ लिविंग ने होटवार जेल में छह बेटों में 180 बंदियों को विद्युत उपकरणों में प्रशिक्षण दिया है। रांची में कौशल विकास केन्द्र 21 फरवरी से शुरू हो रहा है। उन्होंने बतया कि स्कूली क्षेत्र में झारखंड के सुदूर नक्सली गांव में आर्ट ऑफ लिविंग ने 20 स्कूलों में लगभग 4000 छात्र शिक्षा ग्रहण कर रहे हैं। जिन्हें मध्याह्न भोजन, स्कूल पोशाक, पठन सामग्री नि:शुल्क दिये जा रहे हैं। स्कूल के बच्चे जैविक खेती में पारंगत हैं तथा स्कूल में मध्याह्ण भोजन के लिए खुद स्कूल में ही सब्जी उपजाते हैं। स्कूल में कंप्यूटर प्रयोगशालाएं तथा खेल-कूद प्रणालियां उत्कृष्ट हैं। उच्च विद्यालयों में सौ प्रतिशत रिजल्ट हैं, जिसमें प्रथम श्रेणी में पास होने वालों में अधिकांश छात्राएं हैं। प्रमुख उच्च विद्यालय घाटशिला एवं खूंटी में है। खूंटी में 152 बच्चे शिक्षा ग्रहण कर रहे हैं।
श्री श्री रविशंकर एक मार्च को देवघर कॉलेज मैदान में आयोजित महासत्संग में भाग लेंगे। इसकी तैयारी जोरों पर है। आर्ट ऑफ लिविंग के देवघर के कार्यकर्ताओं के अनुसार शाम छह बजे से आयोजति इस महासत्संग में आस-पास के जिलों जामताड़ा, गिरिडीह, दुमका और गोड्डा से भी बड़ी संख्या में लोग आएंगे। देवघर के किसान भी बड़ी संख्या में गुरुदेव का दर्शन कर जैविक खेती की प्रेरणा लेंगे। दो मार्च को देवघर के प्रसिद्ध बाबा बैद्यनाथ धाम मंदिर में प्रात:काल की पूजा में भाग लेकर धनबाद के लिए रवाना हो जाएंगे। धनबाद के गोल्फ ग्राउंड में दो मार्च को शाम पांच बजे सात बजे तक आयोजित महासत्संग में धनबाद के आईआईटी आईएसएम के छात्र भाग लेंगे। इस संस्थान के निदेशक ने विशेष तौर पर श्री श्री को आमंत्रित किया है। इसलिए इसमें आमंत्रित लोग ही प्रवेश पा सकते हैं। छात्रों और शिक्षकों के लिए विशेष सत्र का भी आयोजन शाम सवा सात बजे से साढ़े आठ बजे तक किया गया है। श्री श्री अगले दिन तीन मार्च को रांची के लिए प्रस्थान करेंगे। रांची में तीन मार्च को शाम पांच बजे मोरहाबादी मैदान स्थित बिरसा फुटबॉल स्टेडियम में आयोजित महासत्संग में भाग लेंगे। इसमें रांची सहित रामगढ़, हजारीबाग, लोहरदगा, पुरुलिया तथा आसपास के लोगों के भारी संख्या में भाग लेने की उम्मीद है।